《独行过夹田桥遇郡中逃兵自横山来》
清代·姚燮

急情逼我行，冒砾忘瘢胝。明知大事去，犹作平安期。

决眦望东大，垂天旷无依。下凝深黯光，不见一鸟飞。

颇传哀泽鸿，多受罗网鞿。相势或远飏，苍莽究何归？

忠襄有名裔，赤角森神骓。夙昔百战身，能振天山堕。

胡竟懦气乘，坐视万屋灰。闻率麾下军，纵辔先远驰。

宜使敌势閒，不捣遂登陴。斯时百里中，何地堪立锥？

但听愁哭声，隐隐风头吹。绕渡多逸兵，弓刀弃如遗。

仓卒不择路，未识行何之。消息畏探问，孑影顾可悲。

性命苟尽存，复何惜流离？平川静漂叶，海气蒙午晖。

唤渡吾独东，往蹴虎口危。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。